Up-287/01
Natisni
Opravilna št.:
Up-287/01
Datum odločitve:
16. 10. 2001
ECLI:
ECLI:SI:USRS:2001:Up.287.01
Akt:
Ustavna pritožba družbe A. A. zoper sklep Državne revizijske komisije za revizijo postopkov oddaje javnih naročil št. 018- 89/01-22-747 z dne 14. 6. 2001
Izrek:
Ustavna pritožba družbe A. A. zoper sklep Državne revizijske komisije za revizijo postopkov oddaje javnih naročil št. 018- 89/01-22-747 z dne 14. 6. 2001 se zavrže.
Evidenčni stavek:
Ker pritožnica ni izčrpala vseh po Zakonu o reviziji postopkov javnega naročanja (Uradni list RS, št. 78/99 in nasl. - ZRPJN) določenih pravnih sredstev zoper izpodbijani sklep, je Ustavno sodišče ustavno pritožbo zavrglo.
Geslo:
Predhodno izčrpanje vseh pravnih sredstev kot procesni pogoj za vložitev ustavne pritožbe.
Pravna podlaga:
Zakon o Ustavnem sodišču (ZUstS), 51. čl., 2. al. 1. odst. 55. čl.
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
2. 7. 2001
Vrsta odločitve:
sklep
Vrsta rešitve:
zavrženje
Dokument:
US21032
Up-287/01-5
16.10.2001
S K L E P
Ustavno sodišče je v postopku za preizkus ustavne pritožbe družbe A. A., S.p.A, Ž., ki jo zastopa B. B., odvetnik v Z., na seji senata dne 16. oktobra 2001
s k l e n i l o :
Ustavna pritožba družbe A. A. zoper sklep Državne revizijske komisije za revizijo postopkov oddaje javnih naročil št. 018- 89/01-22-747 z dne 14. 6. 2001 se zavrže.
O b r a z l o ž i t e v
1. Pritožnica je sodelovala v postopku javnega razpisa, v katerem ni bila izbrana. Zoper sklep naročnika o izbiri najugodnejšega ponudnika št. 402-26/01-OR/šM z dne 25. 4. 2001 naj bi vložila zahtevek za revizijo. S sklepom Državne revizijske komisije za revizijo postopkov oddaje javnih naročil št. 018-89/01-22-747 z dne 14. 6. 2001(v nadaljevanju sklep DRK) naj bi bilo zahtevku za revizijo ugodeno in izpodbijani sklep naročnika o izbiri najugodnejšega ponudnika razveljavljen. Pritožnica z ustavno pritožbo izpodbija sklep DRK, ker naj bi bilo v obrazložitvi sklepa navedeno, da naj naročnik od že izbranega ponudnika ponovno zahteva predložitev manjkajočih podatkov kljub temu, da je rok za predložitev manjkajočih podatkov že potekel. Ker naj bi navedeni rok že potekel, je po mnenju pritožnice z izpodbijanim sklepom kršen 22. člen (pravica do enakega varstva) in 153. člen (usklajenost pravnih aktov) Ustave. Ustavnemu sodišču tudi predlaga začasno zadržanje izvrševanja izpodbijanega sklepa oziroma postopka oddaje javnega naročila.
2. Po prvem odstavku 51. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavna pritožba praviloma dopustna šele, ko so izčrpana vsa pravna sredstva. V obravnavani zadevi pa pravna sredstva niso izčrpana. Državna revizijska komisija je namreč razveljavila sklep o izbiri najugodnejšega ponudnika in naročniku naložila, naj ponovno zahteva od izbranega ponudnika predračun z analizami postavk za vse postavke predračuna za konstrukcijo viadukta Črni kal in po predložitvi zahtevane analize cen s strani izbranega ponudnika ugotovi, ali ponudba izbranega ponudnika ustreza njegovim zahtevam, in na tej osnovi izbere najugodnejšega ponudnika.
3. V skladu z drugim odstavkom 51. člena ZUstS lahko Ustavno sodišče izjemoma obravnava ustavno pritožbo še pred izčrpanjem izrednih pravnih sredstev, če je zatrjevana kršitev očitna in če bi z izvršitvijo posamičnega akta nastale za pritožnika nepopravljive posledice. V obravnavani zadevi, v kateri pritožnica izpodbija le obrazložitev sklepa, ne pa tudi izreka, ima ta v ponovljenem postopku možnost vložiti vsa dopustna pravna sredstva po Zakonu o reviziji postopkov javnega naročanja (Uradni list RS, št. 78/99 in nasl. - v nadaljevanju ZRPJN). Pred izčrpanjem vseh po ZRPJN določenih pravnih sredstev pa ni mogoče odločati niti o morebitni obravnavi ustavne pritožbe po drugem odstavku 51. člena ZUstS.
4. Ker je po navedenem ustavna pritožba nedopustna, jo je Ustavno sodišče zavrglo.
5. Senat Ustavnega sodišča je sprejel ta sklep na podlagi druge alinee prvega odstavka 55. člena ZUstS v sestavi: predsednica Milojka Modrijan ter člana dr. Janez Čebulj in Lojze Janko.
Predsednica senata
Milojka Modrijan